Twee sterf toe motor teen ‘hoë spoed’ in water inploegDie Chuniespoortdam (Foto: adventurebuddy.co.za/Fishing SA) Die polisie in Lebowakgomo buite Polokwane in Limpopo ondersoek die dood van twee mense nadat die voertuig waarin hulle gery het na bewering teen “ŉ hoë spoed” in die Chuniespoortdam langs die R37 ingejaag het. Lt.kol. Moatshe Ngoepe, provinsiale polisiewoordvoerder, sê die voorval het glo Sondag om 08:00 gebeur. Ngoepe sê ŉ man wat in ŉ visserbootjie visgevang het, het die voorval sien gebeur en die polisie ontbied. Volgens verklarings het die twee oorledenes, albei 19 jaar oud, eers op die oewer van die dam in ŉ Toyota Tazz gesit voordat die motor in die water ingejaag het. Die polisie se soek- en reddingseenheid is na die toneel ontbied, waarna die liggame van die twee persone gevind is. “Tydens die soektog na die liggame is die voertuig ook in die water gevind, maar die kabel [van die hyskraan wat die motor uit die water lig] het gebreek en die voertuig het diep in die water verdwyn,” sê Ngoepe. Die twee oorledenes is as Thabang Tladi en Kate Ramoshaba geïdentifiseer. Hul albei was glo studente aan ŉ deeltydse instelling by Seleteng naby Lebowakgmo en inwoners van die Lebowakgomo- informele nedersetting. Ngoepe sê geen motief is in dié stadium bekend nie, maar dat “huishoudelike geweld nié uitgesluit kan word nie”. Die soektog na die motor sal Dinsdag met bykomende hulpbronne voortduur. Die polisie ondersoek ook die voorval.